Document ID: 32009R0297

KOMISIJAS REGULA (EK) Nr. 297/2009
(2009. gada 8. aprīlis),
ar ko groza Regulu (EK) Nr. 1277/2005 par īstenošanas noteikumiem Eiropas Parlamenta un Padomes Regulai (EK) Nr. 273/2004 par narkotisko vielu prekursoriem un Padomes Regulai (EK) Nr. 111/2005, ar ko izstrādā noteikumus narkotisko vielu prekursoru tirdzniecības starp Kopienu un trešām valstīm uzraudzībai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2004. gada 22. decembra Regulu (EK) Nr. 111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešām valstīm (1), un jo īpaši tās 11. panta 1. punktu un 12. panta 1. punkta trešo daļu,
tā kā:
(1)
Komisijas Regulā (EK) Nr. 1277/2005 (2) ir noteiktas trešās galamērķa valstis, kurās nepieciešami īpaši uzraudzības pasākumi, eksportējot zāļu prekursorus no Kopienas. Šīs regulas IV pielikumā katrai Regulas (EK) Nr. 111/2005 pielikumā 2. un 3. kategorijā iekļautajai klasificētajai vielai ir uzskaitītas valstis, kurās nepieciešams pirmseksporta paziņojums. Sarakstos ietvertas trešās valstis, kas ir pieprasījušas saņemt pirmseksporta paziņojumu saskaņā ar 1988. gada ANO Konvencijas pret narkotisko un psihotropo vielu nelikumīgu tirdzniecību 12. panta 10. punktu.
(2)
Rumānija ir ietverta Regulas (EK) Nr. 1277/2005 IV pielikuma sarakstā. Tā kā Rumānija ir kļuvusi par dalībvalsti, tā ir jāizņem no sarakstiem.
(3)
Regulas (EK) Nr. 1277/2005 IV pielikumā nav uzskaitītas visas trešās valstis, kas ir pieprasījušas saņemt pirmseksporta paziņojumus kopš Regulas (EK) Nr. 1277/2005 stāšanās spēkā. Kopš 2005. gada Kanāda, Maldivu salas un Korejas Republika ir veikušas šādus pieprasījumus, tāpēc tās ir jāiekļauj sarakstos.
(4)
Tāpēc attiecīgi jāgroza Regula (EK) Nr. 1277/2005.
(5)
Šajā regulā paredzētie pasākumi ir saskaņā ar komitejas atzinumu, kas izveidota atbilstoši Regulas (EK) Nr. 111/2005 30. panta 1. punktam,
IR PIEŅĒMUSI ŠO REGULU.
1. pants
Regulas (EK) Nr. 1277/2005 IV pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 8. aprīlī

Labels: 11
5
0
3
12